Oiţa negricioasă 


A fost odată o oiţă neagră. Toate celelalte oi de la turmă erau albe. Sau ele ziceau 
că sunt albe, în realitate erau mai degrabă de culoare gri. 


Acestei oiţe negre îi spuneau: Hu! Eşti o urâţică negricioasă! 
Oiţa neagră se întristă. Se îndepărtă de turmă şi se ascunse. O dată chiar se ascunse 
într-un râu. Aici se spălă, dar nu deveni albă ca celelalte. Doar răci din cauza apei 


reci. Apoi se duse la o altă turmă, dar nici aici nu-i merse mai bine. ” 


Hu! spuseră celelalte oiţe, aţi mai văzut o oiţă aşa de mizerabilă? Toate oile trebuie 
să fie albe, curate. 


Atunci biata oiţă se gândi că poate Dumnezeu a încurcat culorile. Voia să meargă 
la EI şi să-L roage s-o facă albă ca celelalte. Mai întâi veni la mica poartă a cerului. 


Paznicul, văzând-o aşa de neagră, nu voia s-o lase înăuntru. Dar ea se strecură şi 
ajunse la poarta mijlocie. Paznicului i se făcu milă de ea şi o lăsă să intre. 


Dar paznicul de la poarta cea mare strigă: A, ce drăguță eşti! O, oiţă neagră! Îmi 
placi nespus de mult! 


O conduse la bunul Dumnezeu. Aici oiţa se înfricoşă: Poate că Dumnezeu nu vrea 
să vadă oiţe negre. Şi tremura de frică. 


Dar paznicul spuse bucuros: Cât de minunat ai făcut toate, cerescule Tată! Nu-i 
drăguță această oaie neagră? Sigur că o îndrăgeşti mult! 


Dumnezeu privi la micuța oaie neagră şi spuse: Da! In rest nu spuse nimic. 


Oiţa era aşa de fericită în acea clipă, cum n-a fost niciodată în viaţa ei. Ea se în- 
toarse din nou la turmă. 


Hu! o huiduiră celelalte oiţe. Urâta de ea a apărut din nou în mijlocul nostru! 


Dar oiţa se gândea doar la faptul că însuşi Dumnezeu o făcuse neagră şi că o în- 
drăgea şi o găsea frumoasă. De aceea nu putea decât să fie fericită. 


Da, spuse ea, ştiu că sunt neagră. Mânca iarbă şi mereu era prietenoasă faţă de 
celelalte oiţe. 


Și, în cele din urmă, ele se obişnuiră cu surioara lor negricioasă şi o lăsară în pace, 
pentru că-şi dăduseră seama că ea era o oaie bună, în ciuda culorii negre pe care o 
avea. 


